ועדת הכלכלה, כנסת 24, פרוטוקול מספר 253, 2022-06-01 09:02

מיכאל ביטון: אני פותח את הדיון בבקשה לאישור ועדת הכלכלה לדחייה של מועד פקיעת רישיונות הייצור של שתי יחידות הייצור שבאתר רידינג, לבקשת משרד האנרגיה.

מיכאל ביטון: נא להציג את הנושא בקצרה, הדיון קצר, בבקשה.

חרות חסיד: היי, בוקר טוב, אני חרות חסיד, היועצת המשפטית של רשות החשמל.

חרות חסיד: במסגרת הרפורמה נמכרו כמה וכמה תחנות של חברת החשמל, ונקבעו מועדים בחוק ובהחלטת ממשלה שעד אליהם צריכה המכירה להתבצע.

חרות חסיד: עד עכשיו עמדנו בכל המכירות, היום צריכה להיות העברת חזקה של תחנת "חגית", התחנה השלישית שנמכרת, ובתחנת רידינג יש לנו איזשהו עניין שהארכנו בגינו פעמיים, במסגרת המנגנונים שקבועים בחוק, באישור השר, ועכשיו אנחנו נמצאים פה לצורך הארכה שלישית, כשאנחנו צריכים גם את אישור ועדת הכלכלה.

חרות חסיד: לפי התוכנית המקורית, ברפורמה, רידינג הייתה צריכה להימכר.

חרות חסיד: התכנון היה להקים שם מחז"מים חדשים.

חרות חסיד: לצורך כך, צריך היה לתכנן תוכנית שתאפשר את הקמת המחז"מים החדשים, התוכנית הזאת נתקלה בקשיים, ולכן, החלטה 211 מלפני שנה כמעט, אוגוסט 2021, קבעה איזשהו פתרון שאנחנו קוראים לו "פתרון חלופת ההולכה", כך שבמקום שיהיה ייצור ברידינג, יהיה ייצור מחוץ לתל אביב והוא יובא על ידי מערכת ההולכה לתוך תל אביב.

חרות חסיד: ההחלטה שמרה על שתי האפשרויות האלה, גם על חלופת ייצור ברידינג וגם על חלופת ההולכה, ובעוד חודש נגיע לאיזושהי נקודת הכרעה לראות במה אנחנו בוחרים, אבל כרגע בכל מקרה, בשתי החלופות, אנחנו צריכים את הארכת הרישיון.

חרות חסיד: אם אנחנו הולכים על חלופת ההולכה, זה אומר שבסביבות 2032-2030 פתרון ההולכה יוכל לקרות, ועד אז אנחנו צריכים איזשהו פתרון זמני.

חרות חסיד: כרגע, רידינג חייבת לפעול עד שיחברו את תחמ"ג עתידים, וזה בכל מקרה, זה בשתי החלופות, רק כשיחברו את תחמ"ג עתידים אפשר יהיה להפסיק את רידינג.

חרות חסיד: תחמ"ג עתידים עתיד לקרות בספטמבר, היו לו דחיות בגלל הקורונה, לקח הרבה מאוד שמן עד שהציוד החשמלי הגיע, וכרגע מעריכים שזה יהיה בספטמבר, אבל זה כמובן יכול גם עוד טיפה להידחות ולכן אנחנו צריכים את הדחייה הזאת.

מיכאל ביטון: ומבקשים הארכה לחצי שנה?

חרות חסיד: כן.

מיכאל ביטון: ובתוך חצי שנה תסיימו את העניינים?

חרות חסיד: תחמ"ג עתידים עתיד בעזרת השם להסתיים עד החצי שנה הזאת.

חרות חסיד: ברגע שתחמ"ג עתידים יחובר, יהיה אפשר להפסיק את רידינג.

חרות חסיד: עכשיו, את ההפסקה של רידינג, אפשר לחיות בלעדיה, בלי רידינג, בלי הייצור הזה ברידינג, עד 2026.

חרות חסיד: אם נלך על חלופת המחז"מים החדשים ויספיקו להקים את המחז"מים עד 2026 אז זהו, ילכו וייגרטו את רידינג, יפנו אותה, יקימו שם מחז"מים חדשים ואז באמת חצי השנה הזאת תספיק.

חרות חסיד: אם ילכו על חלופת ההולכה שאומרת שאנחנו נקים איזושהי תחנה או שיביאו ייצור מבחוץ אבל צריך להקים את רשת ההולכה, זה משהו שלוקח יותר זמן, כמובן, תכנון, הקמה.

חרות חסיד: התחזית היא 2032-2030, ואז - - -

מיכאל ביטון: אז למה אתם מבקשים רק חצי שנה אם אתם באי ודאות?

איתי עצמון: זה מה שהחוק מאפשר.

חרות חסיד: ראשית, זה החוק, אבל החוק גם - - -

מיכאל ביטון: זה החוק?

מיכאל ביטון: אבל אתם מעריכים שתבואו שוב לעוד חצי שנה?

חרות חסיד: אז ככה - - -

מיכאל ביטון: עם סיכוי סביר?

חרות חסיד: לא, אז אני רגע אסביר.

חרות חסיד: המנגנון בחוק מאפשר לנו לבוא רק עוד פעם אחת לדחייה נוספת.

חרות חסיד: זהו, זה מה שאפשר, ואנחנו קוראים לה דחיית הג'וקר שהיא מאפשרת לנו דחייה אחת על כל התחנות ביחד.

חרות חסיד: זאת אומרת, יש לנו עוד דחייה אחת, גם היא באישור ועדת הכלכלה, ואחרי זה, אם נצטרך אז נצטרך כבר עוד יותר מחצי שנה נוספת - - -

איתי עצמון: סליחה, אבל גם זה רק בנסיבות מיוחדות וחריגות.

חרות חסיד: נכון, ואנחנו לגמרי בנסיבות מיוחדות וחריגות.

חרות חסיד: אף אחד לא חשב שהתכנון של הקמת המחז"מים תיתקל בכזאת בעיה.

חרות חסיד: משק החשמל הכי רצה למכור ולהקים שם, זה הדבר הכי טוב למשק החשמל, להקים ייצור ברידינג ליד אזורי הביקוש, לא למתוח כבלים ולהביא את זה מבחוץ.

חרות חסיד: אין ספק שזה הפתרון הכי טוב, אבל לא מצליחים לקדם את התוכנית, כלומר, זה המצב, זה לא משהו שבחרנו בו, ולכן פתרון ההולכה הזה הוא ממש בא להיות איזשהו חבל הצלה, למקרה שלא יתקעו בלי חשמל בגוש דן, זה העניין.

מיכאל ביטון: אוקיי, אנחנו מצביעים על זה?

מיכאל ביטון: מה עושים?

איתי עצמון: מה שבעצם מונח על שולחן הוועדה זו החלטת רשות החשמל מיום 11 במאי 2022.

איתי עצמון: ההחלטה הזאת, כפי שנאמר כאן, טעונה אישור של שרת האנרגיה, שהתקבל, ואישור של ועדת הכלכלה.

איתי עצמון: תוכלי רק לומר בשני משפטים מהן בדיוק יחידות הייצור שמדובר בהן ומה המועד שלגביו אתם מבקשים הארכה?

חרות חסיד: המועד בחוק אומר שבעצם, אחרי שתי ההארכות הנוספות, עד ה-3 ביוני, שזה מוחרתיים, ואנחנו מבקשים עוד חצי שנה.

חרות חסיד: זאת אומרת, עד ה-3 בדצמבר 2022, זאת החצי שנה הנוספת ואת זה אתם מאשרים.

חרות חסיד: כמה יחידות יש שם, שירלי תוכל לעזור לנו?

שירלי לוי: יש שתי יחידות קיטוריות בהספק של 428 מגה, שמופעלות בגז טבעי כמובן.

מיכאל ביטון: אוקיי, זהו?

איתי עצמון: אם אין הערות.

מיכאל ביטון: אין הערות, יש לך? לא.

מיכאל ביטון: תודה.

מיכאל ביטון: אז אנחנו מצביעים.

מיכאל ביטון: מי בעד?

מיכאל ביטון: אני בעד.

מיכאל ביטון: אין מתנגדים, אין נמנעים.

מיכאל ביטון: בעד – 1

מיכאל ביטון: נמנעים – 0

מיכאל ביטון: הדחייה מאושרת, ההחלטה והבקשה של השרה מאושרת, תודה רבה לכולם.